སྐབས་ཤིག་ལ་ལམ་འགྲམ་གྱི་ཚོང་ཁང་ཞིག་ནས་ཁོས་ཆང་དཀར་ཞིག་ཉོས་ཏེ་འཐུང་། འཐུང་བཞིན་འཐུང་བཞིན་དུ་སྐད་གསང་མཐོན་པོས་ཡང་བསྐྱར་ལ་གཞས་རེ་བླངས་ཤིང་ཀི་རིང་འགའ་བཏབ་པ་ན། གཡས་གཡོན་གྱི་མི་རྣམས་འཚབ་འཚུབ་ཀྱིས་རྒྱང་དུ་བཀྱེད་ནས་སོང་། ཁོས་དེ་ཚོ་ལ“ང་སྤྲང་བོ་མིན་ཞིང་ང་སྨྱོན་པའང་མིན་པས་ཁྱོད་ཚོས་འདི་ལྟར་བྱེད་དགོས་དོན་ཡོད་དམ”ཟེར། དེ་ནས་སླར་ཡང་མགོ་བོ་གནམ་ལ་བཏེགས་ནས། ཟླ་བ་ལགས། ཁྱོད་བསིལ་བསིལ་གྱིས་འཆར་བར་ཤོག ཁྱོད་ནམ་རྒྱུན་སྤྲིན་ནག་གིས་བསྒྲིབས་ཡོད་པ་ནི་ངའི་སེམས་གཏིང་གི་རྨི་ལམ་ནམ་རྒྱུན་ཕྱི་རོལ་གྱི་ཁོར་ཡུག་འདིས་བསྒྲིབས་ཡོད་པ་དང་གཅིག་མཚུངས་རེད་ཟེར།